Mikulec, Roman, dočasne poverený minister vnútra SR (2022-11-15):
A ak dovolíte, tak ja vám len odcitujem nariadenie Európskeho parlamentu a Rady z 9. marca 2016, Kódex schengenských hraníc, ktorý uvádza, že: „Kontrola hraníc je nielen v záujme členského štátu na vonkajších hraniciach, ktoré sa vykonáva, ale všetkých členských štátov, ktoré zrušili kontrolu hraníc na svojich vnútorných hraniciach.“ Zrušili kontrolu. To znamená, keď vy hovoríte o tom, že my nie sme schopní chrániť hranicu s Maďarskom, Maďarsko je členská krajina Európskej únie, my nemáme kontroly medzi Maďarskom a Slovenskom. Kontrola, pokračujem v citácii: „Kontrola hraníc by mala pomáhať v boji proti nelegálnemu prisťahovalectvu a obchodovaniu s ľuďmi a zabrániť akémukoľvek ohrozeniu vnútornej bezpečnosti, verejného poriadku, verejného zdravia a medzinárodných vzťahov členských štátov. Akékoľvek rozhodnutie o obnovení takejto kontroly by sa malo prijať v súlade so spoločne dohodnutými kritériami a mal by sa náležite oznámiť Komisii alebo by ho mala odporučiť inštitúcia Únie. V každom prípade by obnovenie kontroly vnútorných hraníc malo ostať výnimočným opatrením a malo by sa uskutočňovať len ako posledná možnosť. Obnovenie kontroly vnútorných hraníc môže byť výnimočne nevyhnutné v prípade závažného ohrozenia verejného poriadku alebo vnútornej bezpečnosti v nadväznosti na teroristické činy alebo hrozby, ako aj hrozby, ktoré predstavuje organizovaná trestná činnosť.“ A čo je najdôležitejšie v rámci tohto nariadenia, a to naozaj prečítam vcelku: „Migrácia a prekročenie vonkajších hraníc veľkým počtom štátnych príslušníkov tretej krajiny by samy osebe nemali považovať sa za ohrozenie verejného poriadku alebo vnútornej bezpečnosti.“ A teda nemal by to byť dôvod na zavedenie vnútorných kontrol. Pán Fico, teda pokiaľ vy hovoríte, že my si nevážime schengen a že brutálne sme zlyhali, no práve naopak, my si ctíme schengen, my si ctíme všetky nariadenia, ktoré schengen, zo schengenského kódexu vyplývajú, aj nariadenia Európskeho parlamentu a Rady, a práve preto hovoríme, že ak chceme migráciu zvládať, tak ju musíme zvládať na vonkajších hraniciach, a nie zavádzať kontroly na vnútorných hraniciach medzi členskými štátmi Európskej únie. Vy hovoríte o tom, ako ste zvládali migráciu v roku 2005... 2015, pardon, kedy ste prijímali rôzne opatrenia na národnej aj medzinárodnej úrovni. No veď poďme si povedať teda, aká bola tá migrácia v roku 2015, keď žiadna z migračných trás neviedla cez Slovenskú republiku, keď, samozrejme, Nemecko bralo všetkých migrantov a mali, máte pravdu, boli vypravované vlaky z Budapešti, ktoré išli priamo do Nemecka, a na Slovensku práve preto nemuseli občania Slovenskej republiky vidieť žiadneho migranta, pretože všetci išli cez iné krajiny smerom do Nemecka a Nemecko bralo všetkých migrantov. Ale ak dovolíte, trochu štatistiky. V roku 2015 boli čísla 779, v roku 2016: 301, dnes v roku 2022 sú tie čísla 5 761. Tak, prosím vás pekne, o čom vy hovoríte, že vy ste mali oveľa väčšiu krízu ako, ako je teraz? No tie počty hovoria samé za seba, pán Fico, čiže opäť len zavádzate ľudí, opäť len klamete a hovoríte nepravdy. Hovoríte, že neprešiel nikto cez hranicu, slovensko-maďarskú, lebo všetci prevádzači boli zadržiavaní. No je rozdiel, pán Fico, medzi prevádzačom a medzi nelegálnym migrantom a ja vás môžem uistiť, že aj v súčasnej dobe všetci nelegálni prevádzači, ktorí boli zadržaní, tak boli aj väzobne stíhaní a sú väzobne stíhaní. A bolo ich tento rok zadržaných vyše dvesto. Hovorili ste takisto o nejakých povinných migračných kvótach, ktoré ste vy odmietli, a teraz ste spomínali, že ak by sme pred takúto skúšku boli postavení my, tak by sme v nej neobstáli. No ja vás môžem uistiť, pán poslanec Fico, že od nástupu tejto vlády stále je témou, že nelegálne, resp. kvóty nie sú pre nás téma, je to červená čiara. V týchto skúškach obstávame stále rovnako, ako ste ich obstávali my, pre Slovenskú republiku nie je témou povinné kvóty a každý jedno, každé jedno vystúpenie na rade ministrov alebo na medzinárodnom fóre toto opakujeme. Odmietame povinné kvóty – a to zdôrazňujem – odmietame povinné kvóty, na druhú stranu snažíme sa v rámci Európskej únie a s jednotlivými členskými štátmi riešiť nelegálnu migráciu, ktorá, áno, je zvýšená niekoľkonásobne. Vy ste spomenuli dohodu medzi Tureckom v tých rokoch. No áno, bohužiaľ, Turecko dnes púšťa týchto migrantov zo svojho územia v oveľa väčších počtoch, a práve preto hovoríme, a konzistentne už od začiatku, že jediným receptom, ako zabrániť tým tokom po západobalkánskej trase aj smerom na Slovensko, aj smerom do Českej republiky, aj smerom do Maďarska, je chrániť vonkajšiu hranicu práve na maďarsko-srbskej hranici. Povedali ste, aby sme neurážali Slovensko a inteligentných ľudí, ale neviem, prečo ich urážate vy, pán Fico, práve týmito svojimi lžami a svojimi, svojimi klamstvami, pretože nie sme vystavení žiadnej medzinárodnej hanbe, práve naopak. A hovoria o tom nielen niektoré alebo ďalšie členské štáty Európskej únie, ale aj samotná Komisia, Európska komisia, ktorá aj na základe odporúčania Slovenskej republiky prijala do svojich, do svojho programu rokovania o tom, aby boli napríklad vízová politika Srbska zosúladená s Európskou úniou. Na základe odporúčania Slovenskej republiky Európska komisia vyzvala ostatné členské štáty k tomu, aby zosúladili svoju národnú legislatívu vo vzťahu k postihom k prevádzačom, pretože na Slovensku prevádzači sú postihovaní podľa Trestného poriadku a sú väčšinou väzobne stíhaní. Nie je tomu tak v iných krajinách. Nie je tomu tak napríklad ani v Českej republike, kde aj po minulotýždňovom rokovaní na úrovni premiérov a ministrov vnútra Česká republika prisľúbila a už pracuje na legislatívnej zmene, tak aby mohli rovnakým spôsobom postihovať prevádzačov. Takže nie, nemáte pravdu, pán Fico, že prevádzači si povedia, že choďte cez Slovensko, migranti, lebo tam je otvorená, otvorená náruč, a privítajú vás a nič sa vám nestane, práve naopak, prevádzači veľmi dobre vedeli, že potrebujú sa dostať čo najskôr do Českej republiky, pretože tam je trestný poriadok oveľa zhovievavejší oproti slovenskej právnej úprave. Nebudem tu nejakým spôsobom sa snažiť vyvrátiť vaše reči a urážky na riaditeľa migračného úradu, ktorého ste nazvali, že je z capa záhradník. Myslím si, že tento človek si nezaslúži takéto urážky od vás. Je to človek, ktorý, áno, je uznávaný aj mimovládnymi, neziskovými organizáciami, a pri zvládaní migrácie, pri zvládaní aj krízy odídeneckej z Ukrajiny tieto organizácie výrazným spôsobom pomáhajú štátu a ja im za to aj touto cestou chcem poďakovať. Máme dnes podpísané memorandum s mnohými z nich. Máme podpísané dohody o tom, akým spôsobom štát s nimi môže spolupracovať. Toto ste vy nikdy neurobili. Takéto dohody ani memorandá ste vy nikdy nemali uzatvorené. A tento človek sa výraznou mierou zapríčinil za to, aby sme sa posunuli aj v tejto oblasti dopredu. Takže myslím si, že zrovna od vás, pán Fico, si nezaslúži takéto urážky. A to už vôbec si nezaslúži ani policajný prezident, ktorý rokuje aj na svojej úrovni a zabezpečuje ochranu majetku občanov, zdravia občanov a všetky veci s tým súvisiace v súlade so všetkými právnymi predpismi platnými nielen na území Slovenskej republiky, aj v rámci Európskej únie. Hovoríte, že nikdy sa nestalo, aby nám susedné krajiny zaviedli vnútorné kontroly. No veď áno, nemali, nebol dôvod na to, aby to urobili, a my od začiatku hovoríme, že aj Česká republika tým, že zaviedla vnútorné kontroly, porušila schengenský kódex. My sme s nimi o tom hovorili, pán poslanec Fico, aj samotná Česká republika uznala a povedala, že toto je dočasné riešenie v súlade s inými riešeniami, ktoré prijímame my na svojom území, ktoré prijíma Maďarská republika, tak aby, samozrejme, všetci spoločne sme ten migračný tlak zastavili, resp. obmedzili. A uznala aj Česká republika, že toto zavedenie vnútorných kontrol postupne bude znižovať, intenzitu znižovať a, samozrejme, to bude smerovať všetky opatrenia, aj tie, ktoré boli dohodnuté, na minulotýždňovom stretnutí, budú smerovať k tomu, aby tieto kontroly boli zrušené. To je len k tomu, čo ste spomínali, že Česká republika podľa vás koná v súlade s medzinárodnými zmluvami, tak ako som vám odcitoval aj na úvod, schengenský kódex, môžem to zopakovať, ale bola by to strata času, schengenský kódex jasne, kódex jasne hovorí, že zvýšené toky migrácie nie sú dôvodom na zavedenie vnútorných kontrol medzi jednotlivými krajinami. Čo sa týka navracovania alebo vrátenia (rečník si odkašľal), prepáčte, migrantov a možností, ktoré aj Slovenská republika v tomto zmysle má, a nielen Slovenská, ale aj Česká republika, takisto platí návratová smernica Európskej únie, ktorá jasne hovorí, a je to aj nariadenie Európskeho parlamentu, ktoré jasne hovoria o tom, že, a znova budem citovať, ak dovolíte, uznesenie Európskej parlamentu z 11. marca 2021 o sýrskom konflikte: „Bod 39 pripomína všetkých členským štátom, že Sýria nie je bezpečnou krajinou, do ktorej sa možno vrátiť. Domnieva sa, že v súlade s proklamovaným stanoviskom Európskej únie by každý návrat mal byť bezpečný, dobrovoľný, dôstojný a informovaný. Vyzýva všetky členské štáty Európskej únie, aby neprijímali zmeny vnútroštátnych politík, v dôsledku ktorých už určité kategórie Sýrčanov nebudú chránené, a aby tento trend zvrátili, ak už takéto politiky uplatňujú, naliehavo vyzýva Libanon, Turecko a všetky krajiny v regióne, aby pozastavili deportácie Sýrčanov späť do Sýrie, ktoré sa konajú proti ich vôli.“ Toto je citácia, pán Fico, uznesenia Európskeho parlamentu. Čiže vy ak teraz tvrdíte, že všetkých by sme mali zadržať a vrátiť, tak vyzývate na to, aby sme porušovali tieto uznesenia, aby sme porušovali nariadenia Európskeho parlamentu a medzinárodné právo. Podľa návratovej smernice občania Sýrie, teda nelegálni migranti, ktorí sú zo Sýrie alebo Afganistanu, sú nenavrátiteľní. A preto my aj tvrdíme, že readmisie, ktoré sú uplatňované, nemajú efekt, pretože aj v readmisných dohodách sa hovorí konkrétne, že ak je uplatnená readmisia, tá krajina, do ktorej je migrant vrátený, musí byť schopná návratu tejto osoby do krajiny pôvodu alebo do krajín tranzitu. V tomto prípade Slovenská republika, bohužiaľ, nie je schopná vrátiť migrantov do Sýrie práve preto, čo som vám čítal, pretože sú neni... nie navrátiteľní. A práve z tohto dôvodu my hovoríme, že jediným receptom na to, aby sme zabránili vôbec nelegálnym migrantom vkročiť do Európskej únie, kde už potom nastáva problém medzi jednotlivými krajinami, je ochrániť vonkajšiu hranicu schengenu, a práve preto sme vyslali aj príslušníkov Policajného zboru na maďarsko-srbskú hranicu, práve preto rokujeme aj s ďalšími krajinami a dohodli sme sa aj s Českou republikou, že budeme tlačiť aj na ostatné krajiny, tak aby sa pridali k tomuto, pretože to je vec všetkých členských štátov, aby zabezpečili vonkajšiu hranicu, a aj tých, ktorí vonkajšiu hranicu so schengenom nemajú, práve preto prijímame všetky tie opatrenia, o ktorých teraz vy, samozrejme, ich spochybňujete, a hovoríte, že my kvôli nim zlyhávame. Čo sa týka prevádzačstva a toho, že ste povedali, že prezident Policajného zboru urazil Českú republiku, lebo povedal, že sa podieľajú na prevádzačstve, no policajný prezident len povedal fakt. A vy ste sám uznal vo svojom vystúpení, pán poslanec Fico, že nie je správne to, ak českí policajti vo svojom služobnom vozidle privezú na územie Slovenska nelegálnych migrantov a tam ich, tam ich vyvezú, resp. vypustia von. Práve preto aj jednotka, vyšetrovateľ jednotky boja proti nelegálnej migrácii koná a práve preto aj prezident Policajného zboru povedal, že v tomto prípade, áno, ide o prevádzačstvo. Povedali ste, pán poslanec Fico, že migranti vedia, že ich nikto nezastaví, ale ja sa spýtam, ako by to vedeli, že ich nikto nezastaví. Zase tárate... (Ruch v sále.) Pán Blaha, buďte teraz ticho, hovorím ja a neprerušujte ma. (Reakcia z pléna.) Buďte ticho, teraz hovorím! Migranti, samozrejme, samozrejme že nie všetci sú zadržaní, ale slovenská polícia rozmiestnila svoje hliadky aj na území Maďarska, má zmiešané hliadky na území Maďarska, máme hliadky aj v blízkosti našich hraníc, aj v blízkosti zelenej hranice a po celom území Slovenskej republiky, samozrejme, v súlade s tým, aké sú možnosti Policajného zboru. Požiadali sme o asistenciu aj Ozbrojené sily Slovenskej republiky, ktoré nám v nasledujúcich dňoch začnú pomáhať chrániť tie najviac postihnuté miesta, a, samozrejme, že zadržiavame aj my nelegálnych migrantov, a, samozrejme, že zadržiavame aj my prevádzačov. A musím aj zo skúseností z včerajšej návštevy maďarskej hranice povedať, že naozaj tie spoločné hliadky sa ukazujú ako oveľa efektívnejšie, ako zavádzať kontroly na vnútornej hranici. Čo sa týka starostlivosti o migrantov a to, akým spôsobom vy tu prezentujete to, že vzniklo stanové mestečko a že teda je to využívané len preto, aby sa mohli nelegálni migranti nejakým spôsobom občerstviť a pokračovať ďalej, no neviem, pán Fico, teda čo je lepšie, či je, aby, aby ležali na železničných staniciach alebo aby sa potulovali teda po okolí v prihraničných oblastiach, alebo je lepšie teda ich mať pod kontrolou aj na základe zabezpečenia takéhoto stanového mestečka, a myslím si, že aj po rozhovore s mnohými starostami z okolitých obcí v prihraničnej oblasti aj s mnohými organizáciami, Červený kríž a ďalšie, ktoré pomáhajú, toto bolo vyhodnotené ako najlepšie opatrenie práve preto, aby nedochádzalo k nejakému nekontrolovanému pohybu týchto nelegálnych migrantov v rôznych regiónoch Slovenskej republiky. My každého jedného nelegálneho migranta preverujeme, každý jeden prechádza kontrolou biometrických dát, každý jeden, od každého jedného sú brané tieto biometrické dáta a zavádzané do systémov, takže nie je pravda ani to, čo tu šírite, pán poslanec Fico, že by sme nevedeli, kto sú. My vieme o nich všetky dáta a všetky údaje, ktoré aj v rámci spolupráce s tlmočníkmi o nich vieme získať, a čo je veľmi dôležité povedať, naozaj títo nelegálni migranti nechcú zostať na území Slovenskej republiky, nechcú zostať ani na území Českej republiky, oni chcú ísť do Nemecka. A my aj v spolupráci s Českou republikou ako predsedníckou krajinou Európskej únie spolupracujeme na tom, aby sme dali jasne vedieť aj Nemecku, že tento trend jednoducho bude potrebné zmeniť. Nebudem ďalej hovoriť o vašich ďalších vyjadreniach, lebo ste povedali, že toto je najväčšie zlyhanie vlády Slovenskej republiky a mňa ako osoby ministra vnútra, že sme nezabezpečili hranice medzi Maďarskom a Slovenskou republikou. Dal som vám tu niekoľko faktov z oficiálnych dokumentov Európskej únie a z legislatívy, práve prečo nemáme zavedené vnútorné kontroly. Hovoríme aj o tom, že pokiaľ, samozrejme, to bude potrebné a pokiaľ na to bude dohoda, vieme aj my zavrieť kontroly, vieme aj my zavrieť hranicu medzi Maďarskom a Slovenskou republikou. Ja sa ale pýtam, pán poslanec Fico, čo to prinesie. Prinesie to to, že naši občania žijúci v prihraničných oblastiach budú čakať, aby sa dostali do práce, keď budú chcieť ísť na Slovensko, bude to to isté, čo je teraz na hranici s Českou republikou, a chcem vám len pripomenúť, že to, že občania Slovenskej republiky dnes čakajú v určit.... v niekoľ... kolónach smerom do Česka, to nie je z dôvodu, že sme to zaviedli, toto opatrenie, my, ale z dôvodu, že to zaviedla Česká republika, a my to musíme rešpektovať. Ak bude dôvod na to, aby sme uzavreli hraničné prechody, aj my ich uzavrieme s Maďarskou republikou a zdôrazňujem, toto nie je koncepčné riešenie na zvládanie nelegálnej migrácie v medziach schengenu a platných smerníc Európskej únie. Ak dovolíte, týmto by som ukončil svoje vystúpenie, vážené dámy, vážení páni, a ešte raz sa chcem ospravedlniť za to, že opustím plénum Národnej rady smerom na konferenciu do Rumunska. Ďakujem za pozornosť a... a prajem pekný deň. (Potlesk.)